Document ID: 32009D0428

ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Ιουνίου 2009
για την τροποποίηση του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου, με σκοπό την προσαρμογή του στην τεχνική πρόοδο, όσον αφορά την εξαίρεση της εφαρμογής του μολύβδου ως πρόσμειξης σε στροφείς Faraday RIG για συστήματα επικοινωνίας με οπτικές ίνες
[κοινοποιηθείσα υπό τον αριθμό Ε(2009) 4165]
(Κείμενο που παρουσιάζει ενδιαφέρον για τον ΕΟΧ)
(2009/428/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/95/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού (1), και ιδίως το άρθρο 5 παράγραφος 1 στοιχείο γ),
Εκτιμώντας τα ακόλουθα:
(1)
Σύμφωνα με την οδηγία 2002/95/ΕΚ, η Επιτροπή οφείλει να επανεξετάζει την εξαίρεση υλικών και κατασκευαστικών στοιχείων ηλεκτρικού και ηλεκτρονικού εξοπλισμού από το άρθρο 4 παράγραφος 1 αυτής.
(2)
Έχοντας ολοκληρώσει την απαιτούμενη τεχνική και επιστημονική αξιολόγηση, η Επιτροπή εκτιμά ότι διατίθενται σήμερα στροφείς Faraday RIG (με γρανάτη σπανίων γαιών-σιδήρου) οι οποίοι ανταποκρίνονται στις ανώτατες τιμές συγκέντρωσης που καθορίζονται στην οδηγία 2002/95/ΕΚ και ότι πρέπει να αναθεωρηθεί η επιτρεπόμενη σχετική εξαίρεση.
(3)
Επομένως, πρέπει να τροποποιηθεί αναλόγως η οδηγία 2002/95/ΕΚ.
(4)
Σύμφωνα με το άρθρο 5 παράγραφος 2 της οδηγίας 2002/95/ΕΚ, η Επιτροπή συμβουλεύτηκε τα ενδιαφερόμενα μέρη. Κατά τη διάρκεια των διαβουλεύσεων προέκυψε ότι χρειάζεται να δοθεί επαρκής χρόνος στους παραγωγούς για τη δέουσα αξιολόγηση της καταλληλότητας των στροφέων Faraday RIG ως προς τον επιβαλλόμενο από την οδηγία 2002/95/ΕΚ περιορισμό της χρήσης μολύβδου. Κατόπιν τούτου, πρέπει να εξασφαλιστεί ότι οι αρνητικές επιπτώσεις της υποκατάστασης στην υγεία ή την ασφάλεια των καταναλωτών δεν είναι πιθανό να υπερτερούν του οφέλους της για το περιβάλλον, την υγεία ή την ασφάλεια των καταναλωτών, ιδίως σε ό,τι αφορά εξοπλισμό που σχετίζεται με την ασφάλεια, όπως τα συστήματα επικοινωνίας.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 18 της οδηγίας 2006/12/ΕΚ του Ευρωπαϊκού Κοινοβουλίου και του Συμβουλίου (2),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της οδηγίας 2002/95/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 4 Ιουνίου 2009.

Labels: 1
7
3
0
8
12
15